Na temelju članka 58. i 118. Zakona o odgoju i obrazovanju u osnovnoj i srednjoj školi (Narodne novine br. 87/08., 86/09., 92/10., 105/10., 90/11., 5/12., 16/12., 86/12., 126/12., 94/13. i 152/14.) i članka 57. Statuta Srednje škole Ivana Trnskoga Hrvatska Kostajnica, Školski odbor nakon provedene rasprave na Nastavničkom vijeću, Vijeću roditelja i Vijeću učenika, a na prijedlog ravnatelja, na sjednici od 8. srpnja 2015. donio je

**ETIČKI KODEKS**

**NEPOSREDNIH NOSITELJA ODGOJNO-OBRAZOVNE DJELATNOSTI**

**SREDNJE ŠKOLE IVANA TRNSKOGA HRVATSKA KOSTAJNICA**

**I. OPĆE ODREDBE**

Članak 1.

Etički kodeks Srednje škole Ivana Trnskoga Hrvatska Kostajnica (u daljnjem tekstu: Etički kodeks Škole) sadrži moralna načela profesionalne etike kojima se u svom profesionalnom i javnom djelovanju trebaju ravnati nositelji neposrednog odgojno-obrazovnog rada Škole.

Načela Etičkog kodeksa primjenjuju se na odgovarajući način i na druge radnike Škole, učenike te druge osobe koje nisu radnici Škole, ali sudjeluju u radu i djelovanju Škole.

Etički kodeks sastoji se od standarda ponašanja prilagođenih potrebama Škole, uzimajući u obzir očuvanje dostojanstva i ugleda Škole.

Izrazi u ovom Etičkom kodeksu navedeni u muškom rodu neutralni su i odnose se na sve osobe, muškog i ženskog spola.

Članak 2.

**Svrha Etičkog kodeksa**

Svrha Etičkog kodeksa je promicanje vrijednosti specifičnih za djelatnost Škole.

Promicanje etičkog ponašanja i vrijednosti koje su sadržane u ovom Etičkom kodeksu, obveza je svih radnika Škole, učenika i drugih osoba koje nisu radnici Škole, a sudjeluju u radu i djelovanju Škole.

**II. TEMELJNA NAČELA I PRAVILA**

Na obavljanje poslova i ponašanje u Školi primjenjuju se načela:

Članak 3.

**Načelo poštivanja propisa i pravnog poretka Republike Hrvatske**

Svi radnici škole, učenici i roditelji trebaju poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima. Od svih radnika Škole očekuje se poštivanje svih pravnih propisa i pravnih postupaka koji se tiču njihovih obveza kao radnika Škole.

Škola ima obvezu upoznati sve radnike Škole sa svim relevantnim pravilima koja se tiču njihovih obveza.

Članak 4.

**Načelo poštovanja dostojanstva osobe**

Svi radnici škole, učenici i roditelji trebaju poštovati dostojanstvo svih osoba s kojima su u doticaju prigodom obavljanja poslova te imaju pravo na poštovanje svoje osobnosti od svih s kojima su u doticaju.

Članak 5.

**Načelo zabrane diskriminacije**

U Školi je zabranjeno izražavanje bilo kojeg oblika diskriminacije drugih osoba. Nedopustiv je svaki oblik neposredne i posredne diskriminacije temeljen na religiji, etničkoj i nacionalnoj pripadnosti, rasi, spolu, imovinskom stanju, podrijetlu, obiteljskom i bračnom statusu, obiteljskim obvezama, godinama, invalidnosti, tjelesnom izgledu, političkom opredjeljenju i zdravstvenom stanju.

Isključivi kriteriji vrednovanja i napredovanja smiju biti isključivo stručnost, sposobnost i profesionalne zasluge te osposobljenost i rezultati u obavljanju poslova i zadataka.

Članak 6.

**Načelo jednakosti i pravednosti**

Svi radnici škole, učenici i roditelji trebaju se međusobno ponašati na način koji isključuje svaki oblik neravnopravnosti, zlouporabe, zlostavljanja, uznemiravanja, omalovažavanja ili iskorištavanja.. Nastavnici, strukovni učitelji i stručni suradnici ne smiju osobne interese pretpostaviti objektivnom prosuđivanju i profesionalnom obavljanju poslova. Radnici Škole ne smiju zlorabiti svoj autoritet i ne smiju dopustiti da osobni interesi i odnosi rezultiraju situacijama koje mogu utjecati na mogućnost objektivnog prosuđivanja, te etičkoga i profesionalnog obavljanja radnih obveza.

Škola svakom radniku, učeniku i korisniku usluga Škole, mora osigurati uživanje svih ljudskih prava koja se ostvaruju unutar Škole, te poštivanje svih prava zajamčenih Ustavom i zakonima Republike Hrvatske

Članak 7.

**Načelo samostalnosti nastavnog i drugoga stručnog rada**

Nastavniku, strukovnom učitelji i stručnom suradniku jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom. Nositelji neposredne odgojno-obrazovne djelatnosti Škole trebaju biti objektivni i ne smiju dopustiti da predrasude bilo koje vrste utječu na njihovu objektivnost u radu.

Članak 8.

**Načelo profesionalnosti**

Radnici, a osobito nastavnik, strukovni učitelj i stručni suradnik trebaju prema obilježjima svoje struke odgovorno, savjesno i nepristrano ispunjavati obaveze prema učenicima, roditeljima, skrbnicima i drugim građanima. U svojem djelovanju radnici Škole slijede načela objektivnosti, nepristranosti, razboritosti, korektnosti, dijaloga i tolerancije. Obveza radnika škole je čuvanje poslovne tajne u skladu sa Statutom Škole.

Članak 9.

**Načelo slobode mišljenja i izražavanja**

U svim područjima života i rada u Školi se potiče i podržava sloboda mišljenja i izražavanja.

Članak 10.

**Načelo zaštite okoliša i skrbi za održivi razvoj**

U školi se svi postupci u radu trebaju obaviti u skladu s načelima zaštite okoliša i održivog razvoja, sukladno Statutu.

**III. ETIČKA PRAVILA U NASTAVNOM RADU**

Članak 11.

Sve osobe koje rade kao nastavnici u Školi, imaju sljedeće dužnosti:

* osigurati točnost, preciznost, reprezentativnost sadržaja predmeta kako bi predmet imao primjerenu poziciju unutar nastavnog plana i programa
* nastojati da učenici što djelotvornije postignu ciljeve predmeta,
* ponuditi istovjetne mogućnosti unapređenja znanja koje svim učenicima jamče podjednak napredak,
* kroz nastavu svog predmeta promicati humane vrijednosti i suvremena nastavna dostignuća,
* koristiti suvremene didaktičke i metodičke strategije u nastavi,
* koristiti izvanškolske mogućnosti poučavanja,
* poticati učenike na očuvanje okoliša i poticati ekološku svijest,
* poštovati dignitet svojih kolega i u suradnji s njima raditi u interesu napredovanja učenika,
* objektivno i valjano vrednovati učenička postignuća u cilju poticanja njihova razvoja,
* nastavnici ne smiju omogućavati i tolerirati učenicima prepisivanje,
* u vrijeme rada i obavljanja poslova u Školi i onih u svezi s radom Škole, nastavnici moraju biti primjereno odjeveni, sukladno zahtjevima profesije,
* poticati nenasilno rješavanje problema svih subjekata u procesu rada i djelovanja.

Članak 12.

**Primanje darova i drugih dobara**

Radnici Škole, a osobito nastavnici, ne smiju tražiti darove, poticati darivanje niti primati ikakve darove bilo za sebe ili neku drugu osobu. Obveza radnika Škole je otklanjati svaki pokušaj korupcije.

Članak 13.

**Sukob interesa**

Nastavnici i ostali radnici Škole trebaju izbjegavati sukobe interesa (sukob interesa mogu uzrokovati obiteljski odnosi, blisko prijateljstvo, intimne veze i sl.). Nedopustiv je svaki oblik nepotizma. Nepotizmom se smatra svako djelovanje koje srodnika određene osobe stavlja u povlašten položaj u odnosu na druge osobe koje raspolažu jednakim ili boljim sposobnostima.

Članak 14.

**Transparentnost i povjerljivost**

Škola podupire i promiče transparentnost u propisima i djelovanju kao jednu od temeljnih vrijednosti. Sva pravila i odredbe kojima se definiraju prava i obveze radnika i učenika Škole trebaju biti precizna, jasna i dostupna.

Svi radnici Škole koji temeljem svoje pozicije u Školi raspolažu s podacima sa statusom povjerljivosti, trebaju štititi tajnost takvih podataka. Ne dopušta se otkrivanje povjerljivih podataka osim ako je takvo razotkrivanje dio uobičajenog obavljanja posla u Školi ili ako postoji zakonska i profesionalna obveza da se takve informacije objave.

**IV. PRIJELAZNE I ZAVRŠNE ODREDBE**

Članak 15.

U svakom slučaju u kojem postoji neslaganje oko tumačenja i primjene načela Etičkog kodeksa, radnici Škole obvezni su nastojati da se sporna pitanja riješe unutar Škole.

Obraćanje tijelima izvan Škole treba se ograničiti na slučajeve u kojima je to primjereno i nužno.

Nadležna tijela Škole dužna su pravodobno djelovati radi prevencije i suzbijanja povreda Etičkog kodeksa. U tu svrhu ona trebaju pokretati postupke i poduzimati druge radnje u granicama svoje nadležnosti te istražiti sve prijave u kojima se iznosi sumnja u etičnost ponašanja radnika Škole.

Članak 16.

Radnici koji se primaju u radni odnos moraju prije potpisivanja ugovora o radu biti upoznati s odredbama Etičkog kodeksa i istoga se pridržavati.

Članak 17.

Ovaj Etički kodeks stupa na snagu danom donošenja.

Članak 18.

Ovaj Etički kodeks stupa na snagu danom objavljivanja na oglasnoj ploči Škole.

Etički kodeks je objavljen na oglasnoj ploči Škole 8.srpnja 2015.

Ravnateljica:

Marija Krupić, prof.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA: 003-05/15-01/04

URBROJ: 2176-63-01-15-1

Hrv. Kostajnica, 8. srpnja 2015. Predsjednica Školskog odbora

Olga Mijočević, prof.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_